钦定古今图书集成/理学汇编/学行典/第190卷 > 郭道卿
## 钦定古今图书集成/理学汇编/学行典/第190卷 > 郭道卿

按《元史孝友传》：“郭道卿，兴化莆田人。四世祖义重至
孝，宋绍兴闲，有诏旌之，乡里为立孝子祠。至元初内
附，闽盗起，居人窜匿，道卿与弟佐卿独守孝子祠不
忍去，遂俱被执。盗将杀佐卿，道卿泣告曰：‘吾有儿已
长，弟弱子幼，请代弟死’。佐卿亦泣告曰：‘吾家事赖兄
以理，请杀我’。道卿固引颈请刃，盗相顾曰：‘汝孝门兄
弟若此，吾何忍害’？”两释之。道卿年八十，子廷炜为建
宁路平准行用库使，辞归侍养。道卿尝病疝，危甚，廷
炜忧瘁扶护，一夕发尽白。有司言状旌之。